РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

01 Број: 06-2/107-22

8. септембар 2022. године

Б е о г р а д

З А П И С Н И К

СА ПРВЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА

ОДРЖАНЕ 6. СЕПТЕМБРА 2022. ГОДИНЕ

 Седница је одржана у сали II Дома Народне скупштине, са почетком у 13 часова.

Седницом је до избора председника Одбора председавала Нада Мацура, у складу са одредбом члана 25. став 2. Пословника Народне скупштине.

Седници су присуствовали: др Муамер Бачевац, проф. др Драгољуб Ацковић, Станислава Јаношевић, Андријана Васић, Наташа Тасић-Кнежевић, Весна Недовић, Нада Мацура, Золтан Дани, др Анна Орег, Милоратка Бојовић, Срђан Миливојевић, Бранимир Јовановић, доц. др Биљана Ђорђевић, чланови Одбора, као и Наташа Ивановић и проф. др Владимир Обрадовић, заменици чланова Одбора.

 Седници нису присуствовали: проф. Зоран Радојичић, Марија Лукић, Јелисавета Вељковић и Шаип Камбери, чланови Одбора.

 Седници су присуствовале и проф. др Тамара Миленковић Керковић и Радмила Васић, народни посланици.

 Председавајућа је констатовала да су испуњени услови за рад и одлучивање. Прву седницу одбора, на основу члана 25. став 1. Пословника, сазвао је председник Народне скупштине и одређен је следећи

Дневни ред

1. Избор председника Одбора;
2. Избор заменика председника Одбора.

 ПРВА ТАЧКА – ИЗБОР ПРЕДСЕДНИКА ОДБОРА

Председавајућа је предложила др Муамера Бачевца за председника Одбора и отворила расправу.

Није било других предлога за председника Одбора.

Одбор је једногласно изабрао др Муамера Бачевца за председника Одбора.

 Председник Одбора се захвалио члановима Одбора на избору и преузео председавање седницом. Пожелео је успешан рад свим чланицама и члановима Oдбора. Подсетио је на неке од најважнијих закона који су усвојени у Народној скупштини, а који се тичу делокруга рада овог одбора, као што су Закон о родној равноправности и Закон о спречавању насиља у породици. Посебно је поменуо значај Пододора за питања Рома који се у претходном сазиву бавио проблемима на које наилази ромска национална мањина. Такође је истакао сарадњу са независним државним органима, пре свега са Повереником за заштиту равноправности и Заштитником грађана. Нагласио је да ће Одбор формирати радну групу која ће се бавити представкама грађан. Нагласио је да је по биографијама чланова Одбора ово веома квалитетан сазив и да су изабрани људи који имају посебан сензибилитет за питања из надлежности Одбора.

 ДРУГА ТАЧКА - ИЗБОР ЗАМЕНИКА ПРЕДСЕДНИКА ОДБОРА

Председник Одбора је предложио да се за заменика председника Одбора изабере Наташа Тасић – Кнежевић и отворио дискусију.

Није било других предлога за заменика председника Одбора.

Одбор је једногласно изабрао Наташу Тасић - Кнежевић за заменика председника Одбора.

Заменица председника Одбора се захвалила члановима Одбора на избору и истакла да све људе у Србији сматра пријатељима и добрим људима, који желе, могу и који се труде да својим понашањем, својим изборима и својим унутрашњим осећањима допринесу да се сви осећају прихваћеним, без обзира на све видљиве и невидљиве разлике. Такође је изразила задовољство што је на овом месту између осталог и због Закона о спречавању насиља у породици јер је упозната са тим шта значи претрпети насиље у породици.

Срђан Миливојевић је указао на потребу да се што пре сазове седница Одбора због великог броја нагомиланих проблема којима би Одбор требало да се бави у наредном периоду.

Проф. др Тамара Миленковић- Керковић је навела да Посланичка група Двери нема члана у Одбору, али да су заинтетесовани да присуствују седницама овог одбора. У наставку излагања је честитала председнику и заменику председника Одбора на избору. Указала је на велике неравноправности у личним разликама наведене у Извештају Повреника за заштиту равноправности за 2021. годину, које је потребно свести на друштвено прихватљив ниво и да нарочито треба обратити пажњу на неравноправности по основу здравственог стања, пола, хендикепа, као и приликом запошљавања.

Седница је закључена у 13.11 часова.

СЕКРЕТАР ОДБОРА ПРЕДСЕДНИК ОДБОРA

Рајка Вукомановић др Муамер Бачевац